Styrken på spillerstallen tilsa at laget var en opprykksfavoritt ved sesongstart. Laget fikk en litt treg start, men da laget kom igang inntok de tabelltoppen. Veteranen Terje Kojedal ruvet i hjertet av forsvarets trebackslinje. I tillegg var forsvaret styrket med Leif Nordli, hentet fra Rosenborg. På midtbanen regjerte Ståle Solbakken, selv om landslagstrener Egil Olsen fant ham for treg for landslagsspill. Rundt seg hadde Solbakken rutine i massevis i form av Arnesen, Erstad, Skogheim og Ytterland. Lagets midtbane utgjorde en særdeles sterk lagdel i 1. divisjonsmålestokk. Helt framme stilte laget med duoen Ingelstad og Svorkmo, som begge visste hvor målet stod.